In nomine omnipotentis Dei, decretum esse omnibus nostre ecclesie filiis et fidelibus volumus quoniam quidam erat clericus nomine Radulfus, Odonis filius, ejusque parentes ex prediis almi martiris Vincentii aliquid emendo adquisierunt, que subjacere videntur in potestatem Romanacensis sedis, in qua etiam servi manebant qui predicti clerici parentibus vendiderunt; sed, ut veridicus sermo ostendit, nullo modo potuerunt. Unde ego Letbaldus, Sancte Matiscensis ecclesie Christi dote antistes, postquam sublimatum quamvis me sensi ad pontificatus indigne culmina, dispexi supradictam emtionem a possessione sancti patroni nostri Vincentii non rite evallatam, quin et cognovi a bene scientibus non debere esse stabilem, interpellavi supradictum clericum ut quod sui antecessores falso emerant, ipse huic redderet loco ex quo ablatum fuerat quasi emendo. Ille etenim non statim se exhibuit nostro consilio, sed hac illacque haud firme gradiens contentiose egit quousque ad valentiorem sui conscendit consilium. Dum vero cognovit se nullius rei institutione ad hoc esse unatum, rediit ad nos tali scilicet modo quo et omnia que sua progenies ex potestate Romanaca et parrochia, qualicumque modo et a servis inibi manentibus adquisierint, redderet et que illi aliunde, aut dono ingenuorum aut largitione et emtione parentum, evenire debuerat donaret, quod et libenti animo sicut auditis fecit (et) reddendo donavit et donando reddidit; et curtilum quem Gontardus possidet in Curciaco cum suis appendiciis, a modo usque in finem mundi, investitura Sancto Vincentio et dedit et reddidit. Deinde vero adiit ante nos humili deprecatione obsecrans ut largiretur ei de supradictis omnibus absque jam curtilo, loco nostri ac nobis concesso, quoddam firmamentum nostre auctoritatis; cujus ut audivimus petitionem non denegavimus facere quod voluit, sed jussimus illi tale concedere corroboramentum ut diebus quibus vitam duxerit instantem, hec omnia supra notata tam in Curtiaco quam in Montanaco, excepto curtilo jam dicto, teneat et possideat. Postquam vero mortis solverit debitum, ad celsi martiris Vincentii Matiscensis sedis perveniat locum. Nos vero et propria manu firmavimus et filiis nostre ecclesie firmandum tradidimus. S. Letbaldi episcopi. S. Sendeleni. S. Lamberti. S. Gauseranni. S. Achardi. S. Henrici. S. Rodulfi. S. Anselardi. S. Duranni. S. Aymonis. S. Bernonis. S. Eldebaldi. Hactum est hoc tempore Rodulfi regis.